El Sona Baixet Fest suma a Gandia una proposta turístic-cultural per a tota la família
28 març 2019

## El Sona Baixet Fest suma a Gandia una proposta turístic-cultural per a tota la família28 març 2019Última actualització: 14 juliol 2025

![](../gestion/img/nsmail-25.jpg)  
  

El **Sona Baixet Fest** s’ha presentat hui a l’Ajuntament de Gandia, qui amb LaCasaCalba, organitza aquest festival pensat per a les totes famílies. El festival tindrà lloc entre el 29 i 30 de març i un any més, se centra a oferir una alternativa lúdica de qualitat per a les famílies, així es consolida  a l’oferta turístic-cultural de la ciutat una aposta pensada per als membres més menuts de la casa però sense oblidat al públic adult.

En aquesta línia el regidor de Cultura de Gandia Joan Muñoz ha declarat que ‘es tracta d’un festival que pot atraure a gent de fora, i d’ací, per a vindre a Gandia i passar el cap de setmana amb els xiquets’. Xavier Ródenas, regidor de Gestió Responsable del Territori i Polítiques amb la Ciutadania, per la seua banda ha explicat que el Sona Baixet Fest ‘genera turisme al voltant de la cultura i valors positius, i pensem que és un atractiu i una millora en l’oferta cultural de Gandia’. Per la seua banda Isabel Cogollos, coordinadora de LaCasaCalba, ‘vull convidar a tothom a participar del Sona Baixet, tenim preparades activitats per a totes les edats per a gaudir en família’.

**_Sona Baixet Fest_** engloba distintes disciplines d’arts escèniques i plàstiques al voltant de la música en un entorn familiar on puguen gaudir tant els més menuts com els més grans tot i que el públic objectiu del festival són els xiquets per als quals s’ofereix una proposta de qualitat per a gaudir-la en família. Enguany el festival acull a l’escenari principal les actuacions de **Ramonets**, grup que versiona en valencià les cançons de la banda Ramones; **Pau Riba**, el llegendari artista català presenta un espectacle adreçat als més menuts de la casa, amb les peces, cantades i recitades, més jogasseres del seu bast repertori; des de l’Horta Nord ens visita **Arrop i Tallaetes**, grup de música folk-pop en valencià, qui ens reinterpreten la música tradicional per fer-nos cantar i ballar en família; **Pepino Pascual** n’és un però de vegades en semblen molts i ens sorprendrà amb _‘Souvenir Orquestra’_ on s’ajuda d’un munt d’instruments de diferents tipus i procedències per crear el seu espectacle.

Les diversions exploren altres arts escèniques al **Sona Baixet Fest** com el llenguatge dels clowns de la mà de _‘El Rompe Récords’_, **Abraham Arzate** és el creador d’aquest personatge, que representa tot el que ell encara no s’atreveix a fer en la vida quotidiana, amb l’objectiu de fer-nos riure, una missió que segur que ens fa ben feliç. Ens visita la prestigiosa companya italiana **Teatro delle Briciole**  per endinsar-nos en el món de _‘Pop Up’_, on reinventen el llibre animat a la manera teatral. **Rubén Aparisi** s’ha proposat desvelar els misteris de qualsevol mag: quantes hores passa un mag davant l’espill? Bo, dels dos espills, el literal i el figurat. Quines pors ha de superar abans de pujar a un escenari? I quins recursos hi ha hagut d’aprendre? Aquestes qüestions i altres relacionades troben resposta a ‘_l’Espill’_, un espectacle de màgia molt sincer, en el que el mag valencià exposa els seus defectes, errors i superacions per acabar reflectint-se a l’espill del públic en viu.

L’**Escola del Teatre Serrano** que, sota la direcció de **Ruth Palonés**, realitzarà una cercavila d’anada i tornada des de la Casa de Cultura al Teatre del Raval acompanyats de tabal i dolçaina.

A més a més, un taller familiar d’exploració sonora on deixem de banda el 4G i ens connectem amb la fibra òptica del nostre cos a través de la música i el joc a càrrec de **Cento** i **Cris** que mouran estructures amb humor a través de processos de creació; el ‘Taller d’experimentació amb música i joc’ on realitzarem música amb moltes coses que mai hagueres dit que poden ser instruments, com la fruita, la plastilina o l’aigua, i tot això podràs descobrir-ho en aquest taller d’experimentació musical i joc on barrejarem l’art, la tecnologia i la creativitat per jugar i aprendre amb **Pulsión Lab**; un taller de ioga en família impartit per **Natàlia de Ancos**; el _‘Taller de teixir’_ amb **Esquellana**; El circ també retorna al **Sona Baixet Fest** amb el taller impartit per **Circolio**; els **‘Tallers d’art’** de _Pepa Castillo_ per activar la creativitat i els jocs populars a càrrec de **Pare i Fill**.

El fil conductor del festival vindrà de la mà de **El Triangulista**, que presentarà les actuacions, a més a més de la ‘_Minidisco’_. I tot això en un entorn de luxe com és el jardí de la **Casa de Cultura Marqués de González de Quirós**, on tindrà lloc la major part del festival a excepció de les representacions de ‘Pop Up’ que es realitzaran en el **Teatre del Raval**, junt amb el _‘Taller de manualitats’_ del divendres.